b'\n_START_ARTICLE_\nAba\xc8\x9bia infinit\xc4\x83\n_START_SECTION_\nIstoria romanului\n_START_PARAGRAPH_\nOdat\xc4\x83 cu plecarea lui Vlad Popescu de la editura Nemira, rela\xc8\x9biile lui Dan Dobo\xc8\x99 cu aceasta s-au deteriorat. Dup\xc4\x83 ce insisten\xc8\x9bele repetate ca editura s\xc4\x83 \xc3\xae\xc8\x99i respecte obliga\xc8\x9biile contractuale au fost lipsite de succes, scriitorul a notificat-o \xc3\xaen leg\xc4\x83tur\xc4\x83 cu desfacerea contractului. De\xc8\x99i p\xc4\x83r\xc4\x83sise editura, Popescu l-a \xc3\xaencurajat pe Dobo\xc8\x99 s\xc4\x83 nu abandoneze proiectul trilogiei, a\xc8\x99a \xc3\xaenc\xc3\xa2t aceasta a ap\xc4\x83rut cu o \xc3\xaent\xc3\xa2rziere de un an la editura familiei autorului._NEWLINE_De\xc8\x99i ini\xc8\x9bial titlul volumului fusese anun\xc8\x9bat ca fiind Infinita Aba\xc8\x9bie, odat\xc4\x83 cu publicarea propriu-zis\xc4\x83 termenii au fost inversa\xc8\x9bi, cartea ap\xc4\x83r\xc3\xa2nd sub titlul Aba\xc8\x9bia infinit\xc4\x83. P\xc3\xa2n\xc4\x83 la sf\xc3\xa2r\xc8\x99itul anului 2006 cartea se v\xc3\xa2nduse deja \xc3\xaen 2.000 de exemplare.\n_START_SECTION_\nIntriga\n_START_PARAGRAPH_\nArrus porne\xc8\x99te \xc3\xaentr-un voiaj cosmic pentru a descoperi secretele Quintaratului. Primul popas \xc3\xael face pe Aldebaraan, acolo unde sunt crescu\xc8\x9bi simbion\xc8\x9bii care modific\xc4\x83 oamenii, permi\xc8\x9b\xc3\xa2nd selec\xc8\x9bia quin\xc8\x9bilor. Dar ruinele Imperiului au devenit acum casa unor secte dornice s\xc4\x83 impun\xc4\x83 viziunea propriului adev\xc4\x83r, distrug\xc3\xa2nd toate urmele care amintesc de vechea or\xc3\xa2nduire. Arrus este nevoit s\xc4\x83 se refugieze pe Eck, planeta pe care s-au retras Johansson \xc8\x99i Oksana pentru a a\xc8\x99tepta na\xc8\x99terea noului mesia, ob\xc8\x9binut din m\xc3\xa2na mumificat\xc4\x83 a unei clone a Sf\xc3\xa2ntului Augustin cel Nou._NEWLINE_Nici Kyrallul nu este scutit de furia religioas\xc4\x83, dar Xtyn are for\xc8\x9ba necesar\xc4\x83 pentru a se opune rebelilor. Totu\xc8\x99i, el se dovede\xc8\x99te incapabil s\xc4\x83 \xc3\xaempiedice epidemia care decimeaz\xc4\x83 popula\xc8\x9bia triburilor kyralliene dup\xc4\x83 contactul cu alimentele Imperiului \xc8\x99i nici nu reu\xc8\x99e\xc8\x99te s\xc4\x83 salveze de la distrugere psiacul. Acest lucru are un impact devastator asupra comunica\xc8\x9biilor din fostul Imperiu._NEWLINE_Pe Noul Z, singura matc\xc4\x83 r\xc4\x83mas\xc4\x83 se folose\xc8\x99te de Zuul pentru a distrage aten\xc8\x9bia celor patru quin\xc8\x9bi care o supravegheaz\xc4\x83. Ea d\xc4\x83 na\xc8\x99tere unei noi popula\xc8\x9bii de bahlah, care g\xc3\xa2ndesc singuri \xc8\x99i reu\xc8\x99e\xc8\x99te s\xc4\x83 duc\xc4\x83 la moartea tuturor quin\xc8\x9bilor._NEWLINE_Pe Eck, identitatea de quint a Oksanei este scoas\xc4\x83 la lumin\xc4\x83 de Barna \xc8\x99i \xc8\x98estov, dar Johansson nu reu\xc8\x99e\xc8\x99te s\xc4\x83 o elimine pe fosta lui iubit\xc4\x83. Protejat\xc4\x83 de Marii, ea ajunge la Negal \xc8\x99i Bellen, cei doi tineri care \xc3\xaencearc\xc4\x83 s\xc4\x83 construiasc\xc4\x83 un calculator a c\xc4\x83rui putere de calcul s\xc4\x83 \xc3\xael ridice la rangul unei divinit\xc4\x83\xc8\x9bi. Tot aici, Arrus descoper\xc4\x83 un lac de Accun \xc8\x99i afl\xc4\x83 c\xc4\x83 Alambicul de Dumnezei nu reprezint\xc4\x83 dec\xc3\xa2t copia \xc3\xaen accun a zeului straniu al ze\xc8\x9bilor._NEWLINE_Xtyn se lupt\xc4\x83 s\xc4\x83 fac\xc4\x83 fa\xc8\x9b\xc4\x83 celor trei personalit\xc4\x83\xc8\x9bi care s\xc4\x83l\xc4\x83\xc8\x99uiesc \xc3\xaen el \xc8\x99i descoper\xc4\x83 c\xc4\x83 arborii nebri p\xc4\x83streaz\xc4\x83 \xc3\xaen ei matricea sufletelor tuturor mor\xc8\x9bilor de pe Kyrall, inclusiv a Abatelui \xc8\x99i a lui Zerri. Cu ajutorul lor se sacrific\xc4\x83 pentru a distruge zeul str\xc4\x83in din Alambic, permi\xc8\x9b\xc3\xa2nd omenirii s\xc4\x83 o ia de la \xc3\xaenceput.\n_START_SECTION_\nOpinii critice\n_START_PARAGRAPH_\nAurel C\xc4\x83r\xc4\x83\xc8\x99el apreciaz\xc4\x83 c\xc4\x83, de\xc8\x99i \xe2\x80\x9dare ambi\xc8\x9bia de a explica toate tainele [ trilogiei Aba\xc8\x9bia ] . . . explica\xc8\x9biile sunt coerente, dar r\xc4\x83m\xc3\xa2n explica\xc8\x9bii, majoritatea voit prea filozofice; ele nu ajut\xc4\x83 la conturarea atmosferei din primul volum al seriei, care ste, \xc3\xaen mod evident, cel mai bine realizat\xe2\x80\x9d. Pe de alt\xc4\x83 parte, site-ul Bookblog.ro este de p\xc4\x83rere c\xc4\x83 \xe2\x80\x9dTrilogia lui Dan Dobo\xc8\x99 se \xc3\xaencheie frumos, asemenea unui cerc\xe2\x80\x9d, l\xc4\x83ud\xc3\xa2ndu-i romanului \xe2\x80\x9dstructura liniar\xc4\x83, cu planuri paralele care urm\xc4\x83resc destinele personajelor importante\xe2\x80\x9d.'